ഇന്ത്യൻ ക്രിക്കറ്റിലെ ഇടംകൈയ്യൻ സൌന്ദര്യമായിരുന്ന ഗൌതം ഗംഭീർ ഇപ്പോളെവിടെ ? രണ്ട് ലോകകപ്പുകളും ഐപിഎൽ കിരീടവും നേടിയ ഗൌതം ഗംഭീർ കളിക്കളത്തിനു പുറത്ത് പുതിയ ഇന്നിംഗ്സ് തുടങ്ങിക്കഴിഞ്ഞു . ബാറ്റിനു പകരം ഭക്ഷണ പാത്രമാണിപ്പോൾ ഗൌതം ഗംഭീറിൻറെ കൈയ്യിൽ . ദില്ലിയിലെ തെരുവുകളിൽ പട്ടിണിയിൽ വലയുന്ന പാവങ്ങൾക്ക് ഭക്ഷണം വിതരണം ചെയ്യുകയാണ് മുൻ ഇന്ത്യൻ ഓപ്പണറിപ്പോൾ . ക്രിക്കറ്റർ നേതൃത്വം നല്കുന്ന ഗൌതം ഗംഭീർ ഫൌണ്ടേഷനിലൂടെയാണ് മാതൃകാപരമായ ദൌത്യം ഏറ്റെടുത്തിരിക്കുന്നത് . ഏക് ആശ എന്ന് പേരിട്ടിരിക്കുന്ന പദ്ധതിക്ക് തിങ്കളാഴ്ച്ച തുടക്കമായി . ലോകകപ്പും ഐപിഎല്ലും നേടിയ തനിക്കിത് ജനഹൃദയവും പട്ടിണിയും കീഴടക്കാനുള്ള അവസരമാണെന്ന് ഗംഭീർ പറഞ്ഞു . ആരും വിശന്നുറങ്ങാൻ പാടില്ലെന്നു പറഞ്ഞ ഗംഭീർ 365 ദിവസവും ഏക് ആശ ഭക്ഷണം വിതരണം ചെയ്യുമെന്ന് ട്വിറ്ററിലൂടെ അറിയിച്ചു . വെടിക്കെട്ട് ഓപ്പണിങ്ങ് ബാറ്റ്സ്മാൻറെ പുതിയ ഇന്നിംഗ്സും ഹൃദയങ്ങൾ കീഴടക്കുമെന്നുറപ്പ് .